Designerul italian Alessandro Michele, de la Gucci la Valentino
- Moraru Iulia
- 29 martie 2024, 12:25
Casa de modă italiană Valentino a făcut un anunț surprinzător, joi: Alessandro Michele, cunoscutul designer italian care și-a părăsit poziția la Gucci în 2022, va prelua rolul de director de creație al brandului.
La vârsta de 51 de ani, designerul italian va începe activitatea la casa de modă înființată în 1960, luând locul lui Pierpaolo Piccioli, a cărui despărțire surprinzătoare a fost comunicată la finalul săptămânii trecute.
Acesta a avut o colaborare de 25 de ani cu Valentino.
Alessandro Michele, noul director de creație de la Valentino
Valentino Garavani a pus bazele casei de modă de lux italiană în 1960, la Roma. Astăzi, Valentino este renumită pe plan internațional, având o prezență globală cu 211 magazine în mai mult de 25 de țări.
În iulie 2023, Kering, un conglomerat de lux, a făcut publică achiziționarea unei părți de 30% din Valentino, cu posibilitatea de a prelua întreaga casă de modă italiană până în 2028.
"Sunt încântat că Alessandro a fost numit director de creaţie al Valentino şi sunt convins că, datorită creativităţii, culturii şi multiplelor sale talente, va reuşi să interpreteze în mod strălucit moştenirea unică a acestei case magnifice şi să o facă să strălucească", a declarat directorul general al Kering, François-Henri Pinault, într-un comunicat.
"Aştept cu nerăbdare să-i văd pasiunea, imaginaţia şi angajamentul la lucru în acest nou capitol pentru Valentino", a adăugat el.
Designerul a fost șapte ani director de creație la Gucci
După șapte ani în fruntea creativă a Gucci, sub umbrela Kering, Alessandro Michele a decis să își ia adio de la faimosul brand, în ciuda transformărilor pe care le-a adus în această casă de modă florentină.
Cu toate acestea, vânzările nu au reușit să atingă nivelurile concurenței, chiar și în ciuda eforturilor sale.
Designerul italian a preluat conducerea în 2015, urmându-i în funcție lui Frida Giannini, după ce anterior lucraseră împreună timp de 12 ani pentru același brand.
"Alessandro Michele este un talent excepţional şi acest lucru subliniază marile noastre ambiţii pentru casă", a declarat preşedintele Valentino, Rachid Mohamed Rachid.
Cu el, "o nouă pagină de excelenţă şi frumuseţe infinită este gata să fie scrisă în istoria Valentino", a adăugat el.
Au fost făcute mai multe schimbări în lume modei
Schimbarea lui Pierpaolo Piccioli de la Valentino cu Alessandro Michele semnalează o nouă etapă în evoluția rapidă a scenei modei italiene.
Argentinianul Adrian Appiolaza a debutat cu prima sa colecție pentru Moschino în luna februarie. A marcat astfel un moment de tranziție după moartea neașteptată a predecesorului său, Davide Renne, care a decedat la doar zece zile după ce a preluat conducerea casei de modă.
În aceeași lună de februarie, Milano a fost martorul debutului lui Walter Chiapponi pentru Blumarine, preluând conducerea de la Nicola Brognano, iar Matteo Tamburini a prezentat prima sa colecție pentru Tod's.
Chiapponi a avut o prezență anterioară ca director artistic la Tod's din 2019, în timp ce Tamburini și-a desfășurat activitatea în cadrul departamentului de pret-a-porter de la Bottega Veneta, potrivit News.ro.